· P R I J E D L O G -  
 	   Na temelju članka 15. stavka 2. Zakona o javnoj nabavi („Narodne novine“, broj 120/16, 112/24. i 48/26) i članka 29. Statuta Općine Pitomača („Službene novine“ Općine Pitomača, broj 1/21,     4/21, 2/25. i 3/25), Općinsko vijeće na ___sjednici, održanoj dana _______ 2026. godine, donijelo je

P R A V I L N I K
o provedbi postupaka jednostavne nabave
Općine Pitomača
I. OPĆE ODREDBE

Članak 1.
Pravilnikom o provedbi postupaka jednostavne nabave Općine Pitomača (u daljnjem tekstu: Pravilnik), u svrhu zakonitog, namjenskog i svrhovitog trošenja proračunskih sredstava Općine Pitomača, uređuje se postupak koji prethodi stvaranju ugovornog odnosa za nabavu robe, radova i usluga procijenjene vrijednosti do 50.000,00 eura za nabavu robe i usluga, odnosno do 100.000,00 eura za nabavu radova (u daljnjem tekstu: jednostavna nabava) za koje sukladno članku 12. Zakona o javnoj nabavi („Narodne novine“, broj 120/16, 112/24. i 48/26) (u daljnjem tekstu: ZJN) ne postoji obveza provedbe postupaka javne nabave.
Općina Pitomača je javni naručitelj u smislu članka 6. stavak 1. točka 2. ZJN.
U provedbi postupaka jednostavne nabave robe, radova i usluga osim ovog Pravilnika, obvezno je primjenjivati i druge važeće zakonske i podzakonske propise, kao i interne akte Općine Pitomača, a koji se odnose na pojedini predmet nabave u smislu posebnih zakona.

II. NAČELA

Članak 2.
Prilikom provođenja postupaka iz ovog Pravilnika, javni naručitelj je obvezan u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti (dalje u tekstu: načela).
Javni naručitelj je obvezan primjenjivati odredbe ZJN i ovog Pravilnika na način koji omogućava učinkovitu nabavu te ekonomično i svrhovito trošenje javnih sredstava.

III. SPRJEČAVANJE SUKOBA INTERESA

Članak 3.
Općina Pitomača poduzima prikladne mjere radi sprječavanja, prepoznavanja i uklanjanja mogućih sukoba interesa u vezi s postupcima jednostavne nabave, a sve to kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Članak 4.
Sukob interesa između Općine Pitomača, kao javnog naručitelja i gospodarskog subjekta, obuhvaća situacije kada predstavnici Općine Pitomača koji su uključeni u provedbu postupka nabave mogu utjecati na ishod tog postupka, a imaju ili mogu imati, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:
1. ako predstavnik javnog naručitelja istodobno obavlja upravljačke poslove u gospodarskom subjektu  ili
2. ako je predstavnik javnog naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5%.



          Predstavnik javnog naručitelja u smislu ovoga članka smatra se:
1. čelnik,
2. član upravnog, upravljačkog i nadzornog tijela javnog naručitelja,
3. član stručnog povjerenstva za javnu nabavu,
4. druga osoba koja je uključena u provedbu ili koja može utjecati na odlučivanje javnog naručitelja u    postupku javne nabave.
  Gospodarskim subjektom iz stavka 1. ovoga članka smatra se ponuditelj, član zajednice, podugovaratelj i drugi subjekt na kojeg se ponuditelj oslanja.

Članak 5.
Članak 4. ovoga Pravilnika primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao te posvojitelje i posvojenike (u daljnjem tekstu: povezane osobe) predstavnike javnog naručitelja iz članka 4. stavka 2. ovog Pravilnika.
 Iznimno, sukob interesa ne postoji ako predstavnik naručitelja iz članka 4. stavka 2. točke 1. i 2. ovoga Zakona, ili s njim povezana osoba obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.

Članak 6.
Predstavnici javnog naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.
 Javni naručitelj obvezan je na temelju izjava svojih predstavnika:
1. na svojim internetskim stranicama objaviti popis gospodarskih subjekata s kojima je predstavnik javnog naručitelja iz članka 4. stavka 2. točke 1. i 2. ovoga Pravilnika ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i
2. u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik javnog naručitelja iz članka 4. stavka 2. ovog Pravilnika u sukobu interesa ili navesti da takvi subjekti ne postoje.

Članak 7.
  Predstavnik javnog naručitelja iz članka 4. stavka 2. točaka 2. do 5. ovoga Pravilnika, obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka jednostavne  nabave te o tome obavijestiti čelnika javnog naručitelja.
  U situaciji iz stavka 1. ovoga članka čelnik naručitelja osigurava da predstavnik javnog naručitelja prestane sa svim aktivnostima u postupku jednostavne  nabave, određuje drugu osobu predstavnikom javnog naručitelja koja preuzima aktivnosti izuzetog predstavnika u postupku javne nabave te osigurava da prethodno sudjelovanje izuzetog predstavnika ne ugrožava daljnji tijek istog postupka.
  U slučaju sukoba interesa predstavnika javnog naručitelja iz članka 4. stavka 2. točke 1. ovoga Zakona, kao i u slučaju sukoba interesa predstavnika javnog naručitelja iz članka 4. stavka 2. točaka 2. do 5. ovoga Pravilnika čije izuzimanje iz provedbe postupka jednostvne nabave nije moguće ili se izuzimanjem iz stavka 1. ovoga članka ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave ako je to potrebno radi zaštite javnog interesa.



IV. PLAN NABAVE I REGISTAR UGOVORA

Članak 8.
Postupci jednostavne nabave moraju biti usklađeni sa Planom nabave javnog naručitelja, izuzev predmeta nabave procijenjene vrijednosti manje od 5.000,00 eura (bez PDV-a).
Ukoliko predmet nabave nije planiran u Planu nabave za tekuću godinu, istovremeno će se izvršiti izmjena/dopuna Plana nabave u EOJN RH.
Naručitelj je obvezan ažurno voditi registar ugovora u EOJN RH.
U planu nabave i registru ugovora navode se svi predmeti nabave čija je vrijednost jednaka ili veća od 5.000,00 eura (bez PDV-a).

Članak 9.
Prilikom definiranja predmeta nabave javni naručitelj je dužan postupati u duhu dobrog gospodarstvenika po načelu „najbolja vrijednost za uloženi novac“ te se u tom smislu ne smije dijeliti vrijednost nabave s namjerom izbjegavanja primjene ovog Pravilnika.


V. POSTUPCI JEDNOSTAVNE NABAVE

Članak 10.
Postupci jednostavne nabave u smislu ovoga Pravilnika jesu:
· postupci jednostavne nabave robe, radova i usluga procijenjene vrijednost manje od 10.000,00 eura (bez PDV-a),
· postupci jednostavne nabave robe, radova i usluga procijenjene vrijednost jednake ili veće od 10.000,00 eura (bez PDV-a) do procijenjene vrijednosti manje od 15.000,00 (bez PDV-a),
· postupci jednostavne nabave robe i usluga procijenjene vrijednost jednake ili veće od 15.000,00 eura (bez PDV-a) do procijenjene vrijednosti manje od 25.000,00 (bez PDV-a) te procjenjenje vrijednosti jednake ili veće od 15.000,00 eura (bez PDV-a) do procjenjene vrijednosti do 45.000,00 eura (bez PDV-a) za radove,
· postupci jednostavne nabave robe i usluga procijenjene vrijednost jednake ili veće od 25.000,00 eura (bez PDV-a) do procijenjene vrijednosti 50.000,00 eura (bez PDV-a) te procijenjene vrijednosti jednake ili veće od 45.000,00 eura  (bez PDV-a) do procijenjene vrijednosti do 100.000,00 eura (bez PDV-a) za radove.


5.1. Pokretanje i priprema postupaka jednostavne nabave

Članak 11.
Pripremu i provedbu postupaka jednostavne nabave iz članka 10. stavka 1. alineja 2., 3. i 4. ovoga Pravilnika, provode ovlašteni predstavnici javnog naručitelja koje imenuje Općinski načelnik Općine Pitomača (u daljnjem tekstu: Općinski načelnik) internom odlukom za pojedini predmet nabave te određuje njihove obveze i ovlasti u postupku jednostavne nabave.
Ovlašteni predstavnici javnog naručitelja ne moraju biti zaposlenici javnog naručitelja, a mogu biti i druge osobe ako imaju utjecaj na odlučivanje i/ili druge radnje u svezi s pojedinim postupkom jednostavne nabave.
Obveze i ovlasti ovlaštenih predstavnika javnog naručitelja su:
· priprema postupka: dogovor oko uvjeta vezanih za predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu;
· provedba postupka: slanje poziva na dostavu ponuda gospodarskim subjektima na dokaziv način, slanje i objava poziva na dostavu ponuda / dokumentacije o nabavi na EOJN RH, otvaranje pristiglih ponuda, sastavljanje zapisnika o otvaranju i zapisnika o pregledu i ocjeni ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir ponuda i uvjetima propisanim dokumentacijom/uputama za prikupljanje ponuda ili poništenje postupka.
U pripremi i provedbi postupka jednostavne nabave moraju sudjelovati najmanje dva (2) ovlaštena predstavnika. 

5.2. Provedba postupaka jednostavne  nabave robe, radova i usluga procjenjene vrijednosti manje od 10.000,00 eura (bez PDV-a)

Članak 12.
Nabavu roba, radova i usluga procijenjene vrijednosti manje od 10.000,00 eura (bez PDV-a) javni naručitelj provodi izdavanjem narudžbenice ili sklapanjem ugovora sa jednim gospodarskim subjektom po vlastitom izboru.
Narudžbenica iz prethodnog stavka obavezno sadrži podatke o javnom naručitelju (adresa, OIB),  izvršitelju (adresa, OIB), redni broj narudžbenice, naziv robe/radova/usluge uz specifikaciju jedinica mjere, količine, jediničnih cijena i ukupnih cijena, potpis osobe koja je nabavu inicirala, potpis i pečat odgovorne osobe javnog naručitelja, datum ispostavljanja narudžbenice, a može sadržavati i podatke o roku i mjestu isporuke, načinu i roku plaćanja i sl.
Ugovor iz stavka 1. ovog članka obavezno sadrži podatke o ugovornim stranama koje sklapaju ugovor, mjestu i datumu sklapanja ugovora, predmetu ugovora i ostalim bitnim sastojcima ugovora sukladno Zakonu o obveznim odnosima. 
Ugovor i narudžbenicu potpisuje Općinski načelnik.

5.3. Provedba postupaka jednostavne nabave robe, radova i usluga procijenjene vrijednosti jednake ili veće od 10.000,00 eura (bez PDV-a) do procijenjene vrijednosti manje od 15.000,00 eura (bez PDV-a)


Članak 13.
Nabavu roba, radova i usluga procijenjene vrijednosti jednake ili veće od 10.000,00 eura (bez PDV-a), a  manje od 15.000,00 eura (bez PDV-a) javni naručitelj provodi slanjem poziva na dostavu ponuda na adresu na tri (3) gospodarska subjekta po vlastitom izboru.
Isti se upućuje na način koji omogućuje dokazivanje da je zaprimljen od strane gospodarskog subjekta (dostavnica, povratnica, izvješće o uspješnom slanju telefaksom, potvrda e-mailom i sl.).
Ovisno o prirodi predmeta nabave i razini tržišnog natjecanja, postupak se može provesti putem EOJN RH,  ili drugog zaštićenog elektroničkog sustava.
Ukoliko se postupak jednostavne nabave iz stavka 1. ovog članka provodi putem EOJN RH ili drugog zaštićenog elektroničkog sustava,  poziv na dostavu ponuda može se slati gospodarskim subjektima po izboru naručitelja ili javnom objavom. Javni naručitelj može i putem EOJN RH kreirati dokumentaciju o nabavi.

5.4. Provedba postupaka jednostavne nabave robe i usluga procijenjene vrijednosti jednake ili veće od 15.000,00 eura (bez PDV-a) do procijenjene vrijednosti 25.000,00 eura (bez PDV-a) te procjenjenje vrijednosti jednake ili veće od 15.000,00 eura (bez PDV-a) do procjenjene vrijednosti do 45.000,00 eura (bez PDV-a) za radove


Članak 14.
Nabavu robe i usluga procijenjene vrijednosti jednake ili veće od 15.000,00 eura (bez PDV-a) do procijenjene vrijednosti do 25.000,00 eura (bez PDV-a) te nabavu radova procjenjene vrijednosti jednake ili veće od 15.000,00 eura (bez PDV-a) do procijenjene vrijednosti do 45.000,00 eura (bez PDV-a) javni naručitelj provodi putem modula jednostavne nabave u EOJN RH.
Javni naručitelj u postupku odabire jednog ili više gospodarskih subjekta kojima upućuje poziv na dostavu ponuda. Poziv se upućuje isključivo putem sustava, a pozvati je moguće samo gospodarske subjekte koji su registrirani na EOJN RH.  Javni naručitelj, može putem EOJN RH kreirati dokumentaciju o nabavi.
Ovisno o prirodi predmeta nabave i razini tržišnog natjecanja, postupak se može provesti putem EOJN RH, javnom objavom.  

5.5. Provedba postupaka jednostavne nabave robe i usluga procijenjene vrijednosti jednake ili veće od 25.000,00 eura (bez PDV-a) do procijenjene vrijednosti 50.000,00 eura (bez PDV-a) te procjenjenje vrijednosti jednake ili veće od 45.000,00 eura (bez PDV-a) do procjenjene vrijednosti do 100.000,00 eura (bez PDV-a) za radove


Članak 15.
Nabavu robe i usluga procijenjene vrijednosti jednake ili veće od 25.000,00 eura (bez PDV-a) do  procijenjene vrijednosti do 50.000,00 eura (bez PDV-a) te procjenjenje vrijednosti jednake ili veće od 45.000,00 eura (bez PDV-a) do procjenjene vrijednosti do 100.000,00 eura (bez PDV-a) za radove javni naručitelj provodi putem javne objave u modulu jednostavne nabave u EOJN RH.
Javni naručitelj javno objavljuje poziv na dostavu ponuda u kojem svaki zainteresirani gospodarski subjekt može predati ponudu.
Javni naručitelj može putem EOJN RH kreirati dokumentaciju o nabavi koja se objavljuje javnom objavom.

Članak 16.
Iznimno od članka  15. ovog Pravilnika, javni naručitelj nije obavezan provesti postupak jednostavne nabave putem javne objave u modulu jednostavne nabave u EOJN RH, već ga provodi sukladno članku 14. stavku 2. ovog Pravilnika, ako:
a) nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt ili,
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje javni naručitelj nije mogao predvidjeti niti na njih utjecati.
Razlozi za primjenu iznimke iz stavka 1. ovoga članka navode se i obrazlažu u objavi u modulu jednostavne nabave EOJN RH.

VI.  DOKUMENTACIJA O NABAVI U POSTUPKU JEDNOSTAVNE NABAVE - POZIV NA DOSTAVU PONUDA

Članak 17.
Dokumentacija o nabavi u postupku jednostavne nabave ili poziv na dostavu ponuda mora biti jasna, precizna, razumljiva i nedvojbena te izrađena na način da omogući podnošenje usporedivih ponuda.
Dokumentacija ili poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst.
Javni naručitelj može izmijeniti ili dopuniti dokumentaciju ili poziv do isteka roka za dostavu ponuda.
Ukoliko javni naručitelj dana prije otvaranja ponuda mijenja dokumentaciju ili poziv na dostavu ponuda obavezan je produžiti rok za dostavu ponuda za najmanje dva dana. 

Članak 18.
Dokumentacija o nabavi ili Poziv na dostavu ponuda može sadržati sljedeće dijelove i podatke:
1. opće podatke (podatke o javnom naručitelju, sukobu interesa, evidencijski broj nabave, procjenjena vrijednost nabave bez PDV-a i druge podatke)
2. podatke o predmetu nabave (opis predmeta nabave, troškovnik  te po potrebi druge podatke),
3. osnove za isključenje gospodarskog subjekta (ukoliko iste javni naručitelj primjenjuje),
4. kriteriji za odabir gospodarskog subjekta (uvjeti sposobnosti), ili
5. Europsku jedinstvenu dokumentacija o nabavi (u daljnjem tekstu: ESPD), koju javni naručitelj može koristiti u slučaju provođenja postupaka jednostavne nabave putem modula EOJN RH,
6. ostale odredbe i druge potrebne podatke vezane uz konkretan predmet nabave (uvjete i zahtjeve koje ponuditelji trebaju ispuniti, ako se traže, rok za dostavu ponuda, način dostavljanja ponuda, kontakt osobu, broj telefona ili adresu elektroničke pošte i slično).

Članak 19.
Gospodarski subjekt može zahtijevati dodatne informacije, objašnjenja ili izmjene u vezi s pozivom na dostavu ponuda ili dokumentacijom o nabavi tijekom roka za dostavu ponuda.
Zahtjev iz stavka 1. ovoga članka je pravodoban ako je dostavljen najkasnije tijekom četvrtog dana prije roka određenog za dostavu ponuda.
 Pod uvjetom da je zahtjev iz stavka 1. ovoga članka dostavljen pravodobno, javni naručitelj obvezan je odgovor, dodatne informacije i objašnjenja bez odgode, a najkasnije tijekom drugog dana prije roka određenog za dostavu ponuda, staviti na raspolaganje na isti način i na istim internetskim stranicama kao i osnovnu dokumentaciju, bez navođenja podataka o podnositelju zahtjeva.
U slučaju iz stavka 3. ovog članka, javni naručitelj nije obavezan produžiti rok za dostavu ponuda, bez obzira na opsežnost izmjena dokumentacije.

Članak 20.
Rok za dostavu ponuda u svim postupcima jednostavne nabave iz članka 10. stavka 1. alineja 2., 3. i 4. ovoga Pravilnika ne smije biti kraći od pet (5) dana ni duži od petnaest (15) dana od dana upućivanja poziva odnosno objave poziva na dostavu ponuda ili dokumetacije o nabavi.
Za odabir najpovoljnije ponude dovoljna je jedna (1) pristigla ponuda koja udovoljava svim traženim uvjetima javnog naručitelja.


VII. KRITERIJI ZA KVALITATIVNI ODABIR GOSPODARSKOG SUBJEKTA

Članak 21.
Za postupke jednostavne nabave iz članka 10. stavka 1. alineje 2., 3. i 4. ovog Pravilnika javni naručitelj može u pozivu za dostavu ponuda ili dokumentaciji o nabavi odrediti osnove za isključenja i kriterije za odabir gospodarskog subjekta (uvjeti sposobnosti), u kojem slučaju se svi dokumenti mogu dostaviti i u neovjerenoj preslici, kojom se smatra i neovjereni ispis elektroničke isprave.


7.1.  Osnove za isključenje gospodarskog subjekta

Članak 22.
U provođenju postupaka jednostavne nabave iz članka 10. stavka 1. alineja 2., 3. i 4. ovog Pravilnika javni naručitelj može odrediti osnove za isključenje gospodarskog subjekta definiranih odredbama članaka 251. do 255. ZJN.
               Javni naručitelj obvezan je kao dostatan dokaz da ne postoje osnove za isključenje prihvatiti:
1. izjavu gospodarskog subjekta da ne postoje zapreke iz članka 251. stavaka 1. i 2. ZJN. Izjavu potpisuje ovlaštena osoba po zakonu za zastupanje gospodarskog subjekta, a  potpis ne mora biti ovjeren kod javnog bilježnika,
2. potvrdu porezne uprave ili drugog nadležnog tijela u državi poslovnog nastana gospodarskog subjekta kojom se dokazuje da ne postoje osnove za isključenje iz članka 252. stavka 1. ZJN.
3. izvadak iz sudskog registra ili potvrdu trgovačkog suda ili drugog nadležnog tijela u državi poslovnog nastana gospodarskog subjekta kojim se dokazuje da ne postoje osnove za isključenje iz članka 254. stavka 1. točke 2. ZJN.
Ako se u državi poslovnog nastana gospodarskog subjekta, odnosno državi čiji je osoba državljanin ne izdaju dokumenti iz stavka 2.  točaka 2. i 3. ovog članka ili ako ne obuhvaćaju sve okolnosti iz članka 252. stavka 1. i članka 254. stavka 1. točke 2. ZJN, oni mogu biti zamijenjeni izjavom pod prisegom, ili ako izjava pod prisegom prema pravu dotične države ne postoji izjavom davatelja s ovjerenim potpisom kod nadležne sudske ili uprave vlasti, javnog bilježnika ili strukovnog ili trgovinskog tijela u  državi poslovnog nastana gospodarskog subjekta, odnosno državi čiji je osoba državljanin.
Smatra se da su dokumenti iz stavka 2. točke 1. 2. i 3. i stavka 3. ovog članka ažurirani ako nisu stariji od 30 dana od početka postupka jednostavne nabave.
U slučaju postojanja sumnje u istinitost podataka u dostavljenim dokumentima, javni naručitelj može radi provjere istinitosti podataka od ponuditelja zatražiti da u primjerenom roku dostavi izvornike ili ovjerene preslike tih dokumenata, i/ili obratiti se izdavatelju dokumenta i/ili nadležnim tijelima.


7.2. Kriteriji za odabir gospodarskog subjekta (uvjeti sposobnosti)
	
Članak 23.
U provođenju postupaka jednostavne nabave iz članka 10. stavka 1. alineje 2.,  3. i 4. ovog Pravilnika, javni naručitelj može u pozivu na dostavu ponuda ili dokumentaciji o nabavi odrediti kriterije za odabir gospodarskog subjekta, ovisno o prirodi i opsegu predmeta nabave, i to:
1. sposobnost za obavljanje profesionalne djelatnosti,
2. ekonomsku i financijsku sposobnost,
3. tehničku i stručnu sposobnost.
Javni naručitelj smije kao uvjete sposobnosti gospodarskog subjekta u postupcima jednostavne nabave odrediti samo kriterije za odabir iz stavka 1. ovoga članka u skladu s odredbama ZJN.

7.3. Europska jedinstvena dokumentacija o nabavi – ESPD

Članak 24.
Javni naručitelj u postupcima jednostavne nabave koji se provode putem modula jednostavne nabave EOJN RH može, ali ne mora,  koristiti Europsku jedinstvenu dokumentaciju o nabavi– ESPD.
ESPD je ažurirana formalna izjava gospodarskog subjekta, koja služi kao preliminarni dokaz umjesto potvrda koje izdaju tijela javne vlasti ili treće strane, a kojima se potvrđuje da taj gospodarski subjekt:
1. nije u jednoj od situacija zbog koje se gospodarski subjekt isključuje ili može isključiti iz postupka javne nabave (osnove za isključenje),
2. ispunjava tražene kriterije za odabir gospodarskog subjekta.
Ukoliko javni naručitelj koristi ESPD kao sredstvo preliminarnog dokazivanja, gospodarski subjekt mora kreirati i dostaviti ESPD kroz EOJN RH.
Europska jedinstvena dokumentacija o nabavi dostavlja se isključivo u elektroničkom obliku.
Članak 25.
Javni naručitelj može pozvati gospodarske subjekte da nadopune ili objasne odgovore u ESPD obrascu, u primjerenom roku ne kraćem od pet dana.
Dohvat dokaza iz kaznene,  porezne i sudske evidencije, javni naručitelj nije obavezan tražiti.


7.4. Jamstva
Članak 26.
U provođenju postupaka jednostavne nabave iz članka 10. stavka 1. alineje 2., 3. i 4. ovog Pravilnika, javni naručitelj može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti, uz odgovarajuću                         primjenu odredbi ZJN.
Ako javni naručitelj koristi mogućnost iz stavaka 1. ovoga članka, obvezan je u pozivu na dostavu ponuda odnosno dokumentaciji o nabavi odrediti vrstu, sredstvo i uvjete jamstava.

VIII. PONUDA

8.1. Odredbe o ponudi

Članak 27.
 Ponuda je izjava volje ponuditelja u pisanom obliku da će isporučiti robu, pružiti usluge ili izvesti radove u skladu s uvjetima i zahtjevima iz dokumentacije o nabavi odnosno poziva na dostavu ponuda.
Ponuda se izrađuje na hrvatskom jeziku i latiničnom pismu, osim ako je drukčije određeno pozivom na dostavu ponuda.
Cijena ponude piše se u brojkama u apsolutnom iznosu i izražava se u eurima, osim ako je pozivom na dostavu ponuda ili dokumentacijom o nabavi omogućeno iskazivanje cijene u drugoj valuti.
U roku za dostavu ponude ponuditelj može izmijeniti svoju ponudu ili od nje odustati.
Nakon isteka roka za dostavu ponude, ponuda ili konačna ponuda se ne smije mijenjati.
Ponuda obvezuje ponuditelja do isteka roka valjanosti ponude, a na zahtjev naručitelja ponuditelj može produžiti valjanost svoje ponude.

Članak 28.
U postupcima jednostavne nabave kada se poziv na dostavu ponuda gospodarskim subjektima šalje poštom, mailom i sl., ponuda se dostavlja u papirnatom obliku na dokaziv način (osobna dostava, poštom ili slično), osim ako javni naručitelj ne propiše drugačiji način dostave.
         U slučaju dostave papirnate ponude, ponuda mora biti uvezana u cjelinu na način da se onemogući naknadno vađenje ili umetanje listova ili dijelova ponude jamstvenom vrpcom čija su oba kraja na posljednjoj strani pričvršćena naljepnicom i otisnuta pečatom. Stranice ponude označavaju se brojem na način da je vidljiv redni broj stranice i ukupan broj stranica ponude.   
         Ispravci ponude moraju biti izrađeni na način da su vidljivi i dokazivi.


Članak 29.
Kod provedbe postupaka jednostavne nabave putem EOJN RH ili drugog zaštićenog sustava, ponuda se dostavlja elektroničkim sredstvima komunikacije putem modula jednostavne nabave EOJN RH ili drugog zaštićenog sustava.


8.2. Otvaranje, pregled i ocjena ponuda

Članak 30.
        Postupak otvaranja dostavljenih obavlja se kod  svih postupaka jednostavne nabave iz članka 10. stavka 1. alineja 2., 3. i 4. ovog Pravilnika.  
         Otvaranje ponuda nije javno otvaranje osim kod postupka koji se provode putem javne objave u modelu jednostavne nabave u EOJN RH.
Ponude otvaraju ovlašteni predstavnici javnog naručitelja koji otvaraju ponude odmah po isteku roka za dostavu ponuda, a najkasnije u roku tri (3) dana od isteka roka za dostavu ponuda te o tome sastavljaju zapisnik o otvaranju ponuda.
Ovlašteni predstavnici javnog naručitelja nakon sastavljanja zapisnika o otvaranju ponuda, pristupaju pregledu i ocjeni ponuda na temelju uvjeta i zahtjeva iz poziva na dostavu ponuda.
O postupku pregleda i ocjene ponuda se sastavlja zapisnik.
Za otvaranje ponuda dovoljan je jedan član povjerenstva.

Članak 31.
  Javni naručitelj provodi pregled i ocjenu ponuda te, u pravilu, sljedećim redoslijedom provjerava:
1. je li dostavljeno jamstvo za ozbiljnost ponude, ako je traženo, te je li dostavljeno jamstvo valjano,
2. odsutnost osnova za isključenje gospodarskog subjekta, ako je primjenjivo,
3. ispunjenje traženih kriterija za odabir gospodarskog subjekta te, ako je primjenjivo, 
4. ispunjenje zahtjeva i uvjeta vezanih uz predmet nabave i tehničke specifikacije te ispunjenje ostalih zahtjeva, ako je primjenjivo, 
5. računsku ispravnost ponude.

Članak 32.
U postupku pregleda i ocjene ponuda naručitelj može u primjerenom roku koji ne smije biti kraći od pet dana pozvati ponuditelje da pojasne ili upotpune dokumente koje su predali u ponudi temeljem poziva na dostavu ponuda. 
Pojašnjenje ili upotpunjavanje odnositi će se samo na nejasnoće, manje nedostatke ili pogreške koji su uklonjivi.

Članak 33.
Traženje pojašnjenja ili upotpunjavanja neće imati učinak diskriminacije, nejednakog tretmana ponuditelja ili pogodovanja pojedinom ponuditelju u postupku nabave. 

Članak 34.
U postupcima jednostavne nabave putem EOJN RH, javni naručitelj isključivo komunicira s gospodarskim subjektima koji su podnijeli ponudu putem e-sandučića na EOJN RH. Pritom može tražiti: pojašnjenje ponude, prihvat računske greške, dostavu dokaza, dodatnu dokumentaciju, produljenje roka valjanosti ponude i dr.

IX. KRITERIJ ZA ODABIR PONUDA
Članak 35.
 	 Kriteriji za odabir ponude su: najniža cijena ponuda ili ekonomski najpovoljnija ponuda (cijena ponude i kvalitete ili trošak i kvaliteta).   
 	  Kod provedbe postupka jednostavne nabave putem EOJN RH, kod kriterija cijena ponuda, rangiranje ponuda je automatsko i provodi ga sustav. 
	Javni naručitelj uspoređuje cijene ponuda bez poreza na dodanu vrijednost.


X. ODLUKE JAVNOG NARUČITELJA

Članak 36.
Javni naručitelj obavezan je sve odluke koje donosi u postupcima jednostavne nabave dostaviti:
1. neposredno svakom pojedinom ponuditelju, na dokaziv način (dostavnica, povratnica, izvješće o uspješnom slanju telefaksom, potvrda e-mailom), ili
2. javnom objavom putem EOJN RH.
 Ako javni naručitelj odluke dostavlja u skladu sa stavkom 1. točkom 2. ovoga članka, odluka se smatra dostavljenom istekom dana javne objave.

10.1. Odluka o odabiru

Članak 37.
Kod postupaka jednostavne nabave iz članka 10. stavka 1. alineja 2., 3. i 4. ovog Pravilnika, javni naručitelj na osnovi rezultata pregleda i ocjene ponuda, donosi Odluku o odabiru najpovoljnije ponude.
Odluka o odabiru najpovoljnije ponude obvezno sadrži:
1. podatke o javnom naručitelju,
2. predmet nabave za koje se donosi odluka,
3. naziv ponuditelja čija je ponuda odabrana za sklapanje ugovora o nabavi,
4. razloge odbijanja ponuda,
5. datum donošenja i potpis odgovorne osobe naručitelja.

Članak 38.
Rok za donošenje Odluke o odabiru najpovoljnije ponude iznosi trideset (30) dana od  isteka roka za dostavu ponuda.

Članak 39.
Odluka o odabiru postaje izvršna:
1. dostavom odluke ponuditelju, ako u postupku jednostavne nabave, ponuditelj nema pravo na prigovor (kod postupaka jednostavne nabave, procjenjene vrijednosti manje od 15.000,00 eura  (bez PDV-a)), ili
2. istekom roka za prigovor ako prigovor nije izjavljen, ili
3. danom odricanja ponuditelja od prava na prigovor.

10.2. Odluka o poništenju

Članak 40.
Javni naručitelj će poništiti postupak jednostavne nabave iz članka 10. stavka 1. alineja 2. i 3. ovog Pravilnika, iz razloga ako:
1. postanu poznate okolnosti zbog kojih ne bi došlo do pokretanja postupka jednostavne nabave, da su bile poznate prije,
2. postanu poznate okolnosti zbog kojih bi došlo do sadržajno bitno drukčijeg poziva na dostavu ponuda ili dokumentacije o nabavi, da su bile poznate prije,
3. nije pristigla nijedna ponuda,
4. nema niti jednog sposobnog ponuditelja,
5. je cijena svih ponuda u postupku jednostavne nabave, jednaka je ili veća od pragova za jednostavnu nabavu,
6. nakon isključenja ponuditelja ili odbijanja ponuda ne preostane nijedna valjana ponuda,
7. je cijena najpovoljnije ponude veća od procijenjene vrijednosti nabave, osim ako javni naručitelj ima ili će imati osigurana sredstva,
8. ako je to potrebno radi zaštite javnog interesa.
Ako postoje razlozi za poništenje postupka, javni naručitelj, bez odgode donosi Odluku o poništenju postupka jednostavne nabave u kojoj navodi:
1. podatke o  javnom naručitelju,
2. predmet nabave,
3. obavijest o poništenju,
4. obrazloženje razloga poništenja,
5. datum donošenja i potpis odgovorne osobe javnog naručitelja.

Članak 41.
Rok za donošenje Odluke o poništenju postupka jednostavne iznosi trideset (30) dana od  isteka roka za dostavu ponuda.
Članak 42.
Odluka o poništenju postaje izvršna:
1. dostavom odluke ponuditelju, ako u postupku jednostavne nabave, ponuditelj nema pravo na prigovor (kod postupaka jednostavne nabave, procjenjene vrijednosti manje od 15.000,00 eura  (bez PDV-a)), ili
2. istekom roka za prigovor ako prigovor nije izjavljen, ili
3. danom odricanja ponuditelja od prava na prigovor.
4. 

10.3. Uvid u ponude
Članak 43.
Omogućuje se uvid u ponude samo u postupcima jednostavne nabave koji se provode putem EOJN RH.
Ponuditelj uvid u ponude traži isključivo putem EOJN RH, po objavi odluke.
Naručitelj odobrava zahtjev za uvid putem EOJN RH tijekom istoga dana, a najkasnije u roku dva dana od zaprimanja zahtjeva.

10.4. Pravna zaštita - prigovor
Članak 44.
 	U svim postupcima jednostavne nabave procjenjene vrijednosti jednake ili više od 15.000,00 eura (bez PDV-a) gospodarski subjekt koji smatra da mu je povrijeđeno pravo u postupku jednostavne nabave te da ima pravni interes za dobivanje ugovora o jednostavnoj nabavi ima pravo prigovora na odluku javnog naručitelja.
	Gospodarski subjekt dužan je u prigovoru navesti sve činjenice i okolnosti na kojima temelji svoj prigovor.
Članak 45.
Prigovor se podnosi putem EOJN RH modula jednostavne nabave, što javni naručitelj prilikom pokretanja postupka naznačuje.
U slučaju da javni naručitelj prilikom pokretanja postupka ne naznači da se prigovor podnosi putem EOJN, isti se podnosi poštom ili osobno na adresu javnog naručitelja ili na drugi opisani način, a kojeg je javni naručitelj dužan opisati prilikom pokretanja postupka jednostavne nabave.
U slučaju iz stavka 1. ovog članka, javni naručitelj odluku o prigovoru dostavlja isključivo putem EOJN RH.

Članak 46.
Prigovor se podnosi čelniku tijela odnosno odgovornoj osobe javnog naručitelja u pisanom obliku  i to u roku 8 dana od dana zaprimanja odnosno objave odluke javnog naručitelja.
	Čelnik tijela o prigovoru odlučuje o roku 30 dana od zaprimanja istoga.


XI. UGOVOR O JEDNOSTAVNOJ NABAVI

Članak 47.
Javni naručitelj, izvršnošću Odluke o odabiru stječe uvjete za sklapanje ugovora o jednostavnoj nabavi.
Ugovor se  zaključuje u pisanom obliku u roku 30 dana od izvršnosti Odluke o odabiru.
Ugovor potpisuje Općinski načelnik i ovlaštena osoba ponuditelja, a mora biti sklopljen u skladu s uvjetima određenima u pozivu na dostavu ponuda odnosno dokumentaciji o nabavi i odabranom ponudom.

XII. ODREDBE O PODUGOVARATELJIMA I ZAJEDNICI PONUDITELJA

Članak 48.
Javni naručitelj ne smije zahtijevati od gospodarskih subjekata da dio ugovora o jednostavnoj nabavi daju u podugovor ili da angažiraju određene podugovaratelje niti ih u tome ograničavati, osim ako posebnim propisom nije drukčije određeno.
Javni naručitelj može osnove za isključenje gospodarskog subjekta primijeniti na podugovaratelje, ako je tako odredio u dokumentaciji o nabavi odnosno pozivu na dostavu ponuda. 

Članak 49.
Javni naručitelj ne smije zahtijevati da zajednica gospodarskih subjekata ima određeni pravni oblik u trenutku dostave ponude, ali može zahtijevati da ima određeni pravni oblik nakon sklapanja ugovora u mjeri u kojoj je to nužno za uredno izvršenje tog ugovora.

XIII. PRIJELAZNA I ZAVRŠNA ODREDBA

Članak 50.
Za sve što nije regulirano odredbama ovog Pravilnika, na odgovarajući način primjenjuju se odredbe ZJN.

Članak 51.
Postupci jednostavne nabave robe, usluga ili radova započeti prema odredbama Pravilnika o provedbi postupaka jednostavne nabave Općine Pitomača („Službene novine“ Općine Pitomača broj 6/21, 10/22, 5/23. i 2/25) dovršit će se prema odredbama Pravilnika o provedbi postupaka jednostavne nabave Općine Pitomača („Službene novine“ Općine Pitomača broj 6/21, 10/22, 5/23. i 2/25).

Članak 52.
Stupanjem na snagu ovog Pravilnika prestaje važiti Pravilnikom o provedbi postupaka jednostavne nabave Općine Pitomača („Službene novine“ Općine Pitomača broj 6/21, 10/22, 5/23. i 2/25).

Članak 53.
Ovaj Pravilnik stupa na snagu 1. rujna 2026. godine, a objavit će se u „Službenim novinama“ Općine Pitomača.



KLASA: 406-01/26-01/01
URBROJ: 2189-16-26-
Pitomača, __________2026.
OPĆINA PITOMAČA
OPĆINSKO VIJEĆE
PREDSJEDNIK:
dr.sc. Rikard Bakan




























O B R A Z  L O Ž E N J E:

I. PRAVNI TEMELJ ZA DONOŠENJE AKTA

Članak 15. stavak 2. Zakona o javnoj nabavi („Narodne novine“, broj 120/16, 112/24. i 48/26) i članak 29. Statuta Općine Pitomača („Službene novine“ Općine Pitomača, broj 1/21,     4/21, 2/25. i 3/25).

II. PRIKAZ STVARNOG STANJA I RAZLOZI ZA DONOŠENJE
Dana 8. svibnja 2026. godine objavljen je Zakon o izmjenama i dopunama Zakona o javnoj nabavi („Narodne novine“ broj 48/26), a koji je stupio na snagu 16. svibnja 2026. godine. Člankom 86. Zakona o izmjenama i dopunama Zakona o javnoj nabavi („Narodne novine“ broj 48/26) propisano je da će naručitelji u roku od tri mjeseca od dana stupanja na snagu ovog Zakona uskladiti opće akte kojima se uređuju pravila, uvjeti i postupci jednostavne nabave te planove nabave s odredbama ovog Zakona.
Sukladno zakonskoj izmjeni, uvedeni su novi pragovi, odnosno Zakon o javnoj nabavi ne primjenjuje se:
1. na nabavu
a) robe i usluga te provedbu projektnih natječaja procijenjene vrijednosti manje od 50.000,00 eura,
b) radova procijenjene vrijednosti manje od 100.000, eura.
 Sukladno članku 15. Zakona o javnoj nabavi, općim aktom, naručitelj je obvezan urediti pravila:
a) o poštivanju načela javne nabave iz članka 4. Zakona,  sprječavanju, prepoznavanju i uklanjanju sukoba interesa sukladno odredbama članaka 75. do 83. Zakona.
b) o osiguranju pravne zaštite gospodarskim subjektima, i to putem prigovora čelniku tijela odnosno odgovornoj osobi naručitelja za nabave čija je procijenjena vrijednost veća od 15.000,00 eura
c) o mogućnosti primjene elektroničkih sredstava komunikacije za nabave čija je procijenjena vrijednost jednaka ili manja od 15.000,00 eura.
Naručitelj je obvezan opći akt kao i njegove izmjene i dopune, objaviti na svojim internetskim stranicama te učiniti dostupnim u Elektroničkom oglasniku javne nabave Republike Hrvatske (u daljnjem tekstu: EOJN RH).
Postupak jednostavne nabave čija je procijenjena vrijednost veća od 15.000,00 eura naručitelj je obvezan provesti putem modula jednostavne nabave u EOJN RH.
Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura, naručitelj je obvezan provesti postupak jednostavne nabave putem javne objave u modulu jednostavne nabave EOJN RH.
Iznimno, naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi putem modula jednostavne nabave, bez javne objave:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. Razlozi za primjenu iznimke navode se i obrazlažu u objavi u modulu jednostavne nabave EOJN RH.
Slijedom navedenoga, predlaže se donošenje predloženog pravilnika.
 
